Waarom het Solidariteit slim werkmaatreëls voorgestel? - Corona Krisissentrum
Tuis / Beweging Oplossings / Waarom het Solidariteit slim werkmaatreëls voorgestel?
Waarom het Solidariteit slim werkmaatreëls voorgestel?
Dit is noodsaaklik om te verstaan dat die gesondheid van Suid-Afrika se mense nie onderhandelbaar is nie en dat dit geprioritiseer moet word. Dit is egter nie voordelig vir die land, die ekonomie en die mense van Suid-Afrika as die fisiese bedreiging oorkom word, sonder om terselfdertyd die ekonomiese bedreigings te beperk en die ekonomie in staat te stel om te funksioneer en om die Covid-19-storm te oorleef nie.
Fisiese welstand is nie die enigste bestanddeel van gesonde mense nie – dit verg ook 'n gesonde ekonomie wat deur gesonde werk bereik word.
Gesondheid en ekonomie moenie as vyande van mekaar gesien word nie, maar wel dat dit in ooreenstemming met mekaar werk. Dit is van die uiterste belang dat gesonde mense moet werk en gesond bly by die werk.
Solidariteit is bekommerd oor die gevolge van verlies aan inkomste as gevolg van die staat van inperking in Suid-Afrika, wat armoede en swaarkry vir die mense van Suid-Afrika kan veroorsaak en tot oproerige optrede kan lei. Dit is dus belangrik om mense in staat te stel om so gou as moontlik weer inkomste te verdien sonder om die gesondheid van ons mense in gedrang te bring.
Om hierdie redes het Solidariteit riglyne bekom en voorgestelde goeie praktyke omvat. Hierdie goeie praktykskode vir gesonde werk, met ingrypende voorstelle om die inperkingsmaatreëls aan te pas, is aan president Ramaphosa en verskeie ministers voorgelê. . Klik hier vir Solidariteit se voorgestelde goeie praktykskode, maatreëls om gesonde ordentlike werk te verseker tydens en ná die Covid-19-pandemie.
Volgens dr. Dirk Hermann, bestuurshoof van Solidariteit, het die vakbond hierdie reeks regulasiewysigings voorgestel sodat mense tydens die inperkingstyd kan begin terugkeer werk toe. "Suid-Afrikaners moet begin terugkeer na 'n nuwe normaal. Die inperkingsproses in sy huidige formaat sal aangepas moet word. Die koronavirus gaan nog lank met ons wees. Ons sal 'n volhoubare antwoord vir gesonde werk moet vind. Indien mense nie kan werk nie sal dit soveel druk op enige inperking plaas dat die inperking self sal inplof. Ons moet 'n oplossing vind waar Suid-Afrikaners se fisiese en ekonomiese welstand beskerm kan word. Ons moet onverskrokke téén die virus én onverskrokke vír die ekonomie wees," sê Hermann.
Die doelwitte van hierdie praktykskode
Die doelwit van Solidariteit se voorgestelde praktykskode is om die gesondheid en veiligheid van alle werknemers in enige werkplek in Suid-Afrika te verseker. Verder bepaal die kode dat 'n volledige assessering van die risiko's vir die gesondheid en veiligheid van werknemers wat na die werk toe terugkeer by alle werkplekke gedoen moet word. Slegs as 'n werkgewer die werksomgewing behoorlik beoordeel het en die nodige aanpassings gemaak is, kan die regering of ander belanghebbendes dit ondersoek en goedkeuring gee dat werknemers na die werkplek kan terugkeer.
Die doel van hierdie praktykskode is ook om leiding te gee oor toonaangewende praktyke en praktiese aanbevelings vir oorweging tydens die proses van die ondersoek deur die regering en ander belanghebbendes na die lewensvatbaarheid van 'n omkeerplan vir ondernemings gedurende en ná die tydperk van inperking om:
werksverliese en sosiale agteruitgang te beperk;
die staat in staat te stel om belastinginkomste te bekom;
die volhoubaarheid van ondernemings te verbeter; en
om werkers in staat te stel om inkomste te verdien en hul afhanklikes te onderhou terwyl hulle gesond bly.
Die praktykskode maak ook voorsiening vir die implementering van besluite om ondernemings in staat te stel om voort te gaan met hul bedrywighede en dit moontlik te maak vir werkers om voort te gaan met hul werk sonder om die gesondheid van die mense in gevaar te stel.
Hierdie praktykskode kan werkgewers ook help om op die gesondheidsbedreigende voorkoms van Covid-19 in die werkplek te reageer en om te bepaal watter stappe hulle moet oorweeg en van toepassing is om die gesondheid en veiligheid van werknemers te beskerm.
Volgens Hermann is die vakbond hoopvol dat die regering die dringendheid daarvan om 'n bedeling te skep waar werknemers na die werkplek kan begin terugkeer, sal besef. "Geen Suid-Afrikaner se lewe moet in gevaar gestel word nie, maar deur 'n verlenging van die baie streng inperkingsmaatreëls word 'n ekonomiese katastrofe geskep wat ook mense se lewens gaan verwoes. Dit moet ook vermy word. Ons is daarvan oortuig dat ons omvattende voorstelle waarvolgens werkers stelselmatig na die werkplek kan terugkeer, werkbaar en noodsaaklik is," het Hermann gesê.